पिंकाथन फागुन ११ मा
पिंकाथन काठमाडौंको तेस्रो संस्करण फागुन ११ मा हुने भएको छ । भारतको विभिन्न सहरमा महिलाका लागि आयोजना हुँदै आएको पिंकाथनलाई लिजर पोर्ट नेपाल प्रालिले पछिल्लो तीन वर्षदेखि काठमाडौंमा पनि गर्दै आएको छ । 
काठमाडौँ — पिंकाथन काठमाडौंको तेस्रो संस्करण फागुन ११ मा हुने भएको छ । भारतको विभिन्न सहरमा महिलाका लागि आयोजना हुँदै आएको पिंकाथनलाई लिजर पोर्ट नेपाल प्रालिले पछिल्लो तीन वर्षदेखि काठमाडौंमा पनि गर्दै आएको छ । विभिन्न ४ विधामा हुने पिंकाथन रोड रेसमा ५ हजार महिला सहभागी हुने विश्वास लिजर पोर्टका प्रबन्ध निर्देशक नमराज जोशीको छ । दुई वर्षअघि पहिलो संस्करण दशरथ रंगशालामा भएको थियो । रंगशाला पुनर्निमाणमा रहेकाले गत वर्ष प्रहरी प्रशिक्षण प्रतिष्ठान महाराजगन्जमा आयोजना गरिएको थियो । यस वर्ष पनि अन्य विकल्प हेरिरहेको अन्यथा प्रहरी प्रशिक्षण प्रतिष्ठानमै गरिने निश्चित रहेको जोशीले जनाए । हाफ म्याराथन (२१ किमि दौड) को पहिलो दुवै संस्करण एपीएफकी कान्छीमाया कोजुले जितेकी थिइन् । उनले यसपल्ट पनि सहभागिता जनाउने निश्चित रहेको बताइएको छ । हाफ म्याराथन विजेताले ५१ हजार, दोस्रोले ३१ हजार र तेस्रो हुनेले २१ हजार रुपैयाँ जित्ने छन् । १० किमि दौडतर्फ विजेताले ३१ हजार, उपविजेताले २१ हजार र तेस्रो हुनेले ११ हजार पाउने छन् ।५ किमिमा पहिलोपल्ट नगद पुरस्कार राखिएको छ । विजेताले ५ हजार जित्ने छन् । त्यस्तै खुलातर्फ ३ किलोमिटर दूरी राखिएको छ । सहभागी हुन चाहने खेलाडीले ई–सेवाबाट नाम दर्ता गर्न सक्ने छन् । एथलेटिक्सका अभियन्ता एवं प्रशिक्षक रघुराज वन्तले कुनै पनि विधामा राष्ट्रिय कीर्तिमान बनाउनेलाई हरेक सेकेन्डको १० हजार दिने घोषणा गरे । दौडभन्दा माथिपिंकाथन भारतीय सुपर मोडल एवं अभिनेता मिलिन्द सोमनको अवधारणा हो । उनकै अगुवाईमा ७ वर्षदेखि भारतका ८ सहरमा आयोजना भइरहेको छ । उनले यो इभेन्ट आयोजना गर्नु चुनौतीपूर्ण भएको स्विकार्दर्ै भने, ‘भारतमा पनि सुरुआती चरण महिलाहरू कहाँबाट दौडिन् आउँछन् भन्ने थियो । नेपालमा पनि खेल आयोजना स्थल, खेलाडी, प्रायोजक ल्याउन त्यति नै दु:ख छ,’ सोमनले शुक्रबार पत्रकार सम्मेलनमा भने, ‘समाजलाई हेर्ने नजर विश्वव्यापी रूपमा परिवर्तन भइरहेको छ । पिंकाथन एउटा म्याराथनमात्र नभएर महिला सशक्तीकरणको रूपमा पनि अगाडि आइरहेको छ ।’चुलोचौकोबाट बाहिर निस्कँदै महिला आफैंले आफ्नो ज्यान स्वस्थ बनाउनुपर्ने पिंकाथनको नारा छ । नेपाली गायिका तारा थापा चार वर्षदेखि स्तन क्यान्सरबाट पीडित छन् । ४७ वर्ष गायन क्षेत्रमा बिताएकी उनले भनिन्, ‘सहर बजारमा बसेर त मलगायत धेरै यसबारे सचेत छैनौं भने गाउँ, तराई, पहाडमा बस्नेको हालत के होला ? त्यसैले यस्तो इभेन्टमा सहभागी भएर महिलाहरू स्वस्थ रहन जरुरी छ ।’ उनले अब आफू क्यान्सरविरुद्ध जनचेतना फैलाउन जिल्ला भ्रमणमा निस्किन लागेको जनाइन् ।